Papersnake/gushiwen huggingface dataset:
苦旱歌
王世贞（明代）

君不见岁已在酉魃为虐，五月黄尘恣飘瞥。农家儿女窃愁叹，辘轳殷殷夜不绝。

原草新疑野火烧，山田久作十字裂。我欲伸眉向谁说。

东南转漕匮奔送，西北军声尚澒洞。桑林不闻六事祷，柏梁已上乾封颂。

阴云油油乍东至，远近欢呼声动地。恶风忽从云际起，顷刻荡散归天意。

青袍皂带者何事。中夜不眠坐待旦，三星在空月烂烂。

偶思东海亦可怜，一妇横死枯三年。京师赏罚未足算，李斯痛哭咸阳之市边。
书怀 其一
唐际虞（清代）

元驹守一垤，黄鹄游四方。寓形大块间，何者为我长。

杯酒儿女大，不浇壮士肠。嗟哉羁旅客，鹣鹣思故乡。

摩挲三尺铁，生死无相忘。
戊寅夏和赵十七兄招提偶作
杜范（宋代）

故山携手惬心期，里社从游即旧规。
十雨五风深望岁，一尊重会只催诗。
多君格力开坛社，得句精神见睫眉。
匹马秋风思远道，此盟常恐忆它时。
雨後田舍书事，再用前韵
范成大（宋代）

村村畦圃艺新区，处处田庐葺旧居。
熟透晚梅红的皪，展开新箨翠扶疏。
向来矜寡犹遗秉，此去污邪又满车。
谁解续经如鲁史，为将连岁有年书。
甲子秋八月偶思出游往往累日不能归或远至傍县凡得绝句十有二首杂录入稿中亦不复诠次也 其十二
陆游（宋代）

秋风败叶委苍苔，小蹇闲游始此回。溪上风烟争晚渡，县前灯火卖新醅。
虎斑猫
张镃（宋代）

百丈慵参老野狐，一只俄得小於菟。
眈眈肯听豺声怯，索索当於鼠辈无。
既与道人常并坐，何妨童子戏编须。
硬黄新染香如蜡，从此书堂不闭厨。
点绛唇·帐外华灯
蔡伸（宋代）

帐外华灯，翠屏花影参差满。锦衣香暖。苦恨春宵短。画角声中，云雨还轻散。河桥畔。月华如练。回首成肠断。
和王公济过韩信岭
常伦（明代）

汉代推灵武，将军第一人。
祸奇缘蹑足，功大不容身。
带砺山河在，丹青祠庙新。
长陵一抔土，寂寞亦三秦。
丘庄多稼楼二首 其二
陆文圭（元代）

万亩耕耘卒岁勤，可曾一饱慰农人。催租令急如风火，输入官仓化腐尘。
望江南（南岳铨德观作）
张孝祥（宋代）

朝元去，深殿扣瑶钟。天近月明黄道冷，参回斗转碧霄空。身在黄光中。

风露下，环佩响丁东。玉案烧香萦翠凤，松坛移影动苍龙。归路海霞红。
旅宦
邹贻诗（清代）

旅宦艰难遍，三春百战余。野荒新鬼哭，天远故人疏。

琴剑凄行色，莺花伴索居。少年弃繻者，飞动意何如。
喜梦得自冯翊归洛，兼呈令公
白居易（唐代）

上客新从左辅回，高阳兴助洛阳才。已将四海声名去，

又占三春风景来。甲子等头怜共老，文章敌手莫相猜。

邹枚未用争诗酒，且饮梁王贺喜杯。
次韵雪用白战体
陈谟（明代）

晨霜暮霰作威严，解送瑞花拂帽檐。漠漠汀沙成海水，娟娟蒲席是冰帘。

寒深顿觉龙鳞小，烟重兼迷马耳尖。明日台城春色动，为谁寂寞为谁淹。
航弟自广润省坟金华作二绝句送之
韩元吉（宋代）

族绪彫零不计年，户曹一眷更萧然。
恨无收敛冠巾计，送汝安心稳坐禅。
舟行
沈与求（宋代）

逗帆风借力，入坐水浮光。村落知多少，邮亭自短长。

跳鱼吹暗浪，浴鹭耿残阳。又是吾庐远，相看思渺茫。
弹琴
释宝昙（宋代）

一鼓薰风至自南，再行新月堕瑶簪。
高山流水人犹在，笛弄梅花莫再三。
舟中遣兴二首
白玉蟾（宋代）

江水皱寒绿，山花蓓淡黄。
断云漫远浦，归雁背斜阳。
客恨何凄寞，诗怀堕渺茫。
人生本萧散，我欲问渔郎。
和王公觌赏海云山茶合江梅花
徐彦孚（宋代）

万蕊山茶傍腊开，一番春信入江梅。
追游共按黄金辔，纵赏还倾白玉杯。
浓艳迎风香断续，疏枝横月影徘徊。
隼旟不负登临兴，更约携朋载酒来。
盘居六章
项安世（宋代）

山之营营，众流所经。
彼盘之人，亦溥厥成。
雨后过云公问茶事
居节（明代）

雨洗千山出，氤氲绿满空。
开门飞燕子，吹面落花风。
野色行人外，经声流水中。
因来问茶事，不觉过云东。
酸面
许雷地（清代）

罢梳云髻对明窗，花外声轻吠雪尨。清露溶溶濡绣帕，朝曦雪雪上纱幢。

桃堪靧面霏红蕊，香可增娇采绿茳。十里胭脂淘作水，南朝佳话艳无双。
陈大夫宅
华镇（宋代）

邻里相欢起美谈，通衢高柳碧鬖鬖。至今风俗称虞芮，目击岐周始自惭。
南苑绝句 其十三
潘祖荫（清代）

狐啼乌叫隔山愁，月色朦胧万树秋。斗帐醉眠浑不觉，醒来珠斗正当头。
观澜堂
李新（宋代）

风观生凉底事雄，五湖烟浪一堂中。
公方观水那无术，客欲工诗正坐穷。
翻出秋潮真是幻，化成蓬峤本来空。
笔端造化党奇特，为扫茅茨半亩宫。
刁景纯挽歌词二章 其一
曾巩（宋代）

史观郎闱得谢归，桓桓筋力未全衰。园林笑傲笙歌拥，山水追寻几杖随。

尺牍百封虚有意，文章十帙更传谁？余花自出藏春坞，一点青灯照穗帷。
次韵李参政湖上杂咏录寄龙鹤坟庐
魏了翁（宋代）

龙鹤在吾西，昔年班荆处。
乃今五斗米，絷之不得去。
冬夜那何晨，斜河耿高树。
西湖二首·其二
曾巩（宋代）

湖面平随苇岸长，碧天垂影入清光。
一川风露荷花晓，六月蓬瀛燕坐凉。
沧海桴浮成旷荡，明河槎上更微茫。
何须辛苦求人外，自有仙乡在水乡。
至正中谚
佚名（元代）

李如黄瓜，民皆无家。
观南郊回仗
薛存诚（唐代）

传警千门寂，南郊彩仗回。但惊龙再见，谁识日双开。

德泽施云龙，恩光变烬灰。阅兵貔武振，听乐凤凰来。

候刻移宸辇，遵时集观台。多惭远臣贱，不得礼容陪。
立春新晴
杨万里（宋代）

宿云送腊晓仍开，日动江光度竹来。
春到更晴谁不喜，时迁不道老相催。
山村敢惜身犹远，边地应怜战未回。
春鸟岂知人意绪，新声只欲劝衔杯。
逍遥咏
宋太宗（宋代）

大都滋味莫因循，减节从教岁月身。
述作比图人世解，凡情谩说内丹真。
消停意上宽还远，宗旨犹来最好亲。
动静机关勿劳苦，坎离卦象善调匀。
秋夜初睡窗棂中见月
黄淮（明代）

解衣欹枕未成眠，月色穿窗绝可怜。忆昔退朝归去晚，几回立马看婵娟。
宫词 其六十八
花蕊夫人徐氏（唐代）

后宫阿监裹罗巾，出入经过苑囿频。承奉圣颜忧误失，就中长怕内夫人。
读曲歌·打杀长鸣鸡
佚名（南北朝）

打杀长鸣鸡，弹去乌臼鸟。
愿得连冥不复曙，一年都一晓。
偈颂六十五首
释普济（宋代）

鸣爆竹，送残年，
东村王老夜烧钱。南山短拙无施设，
借婆裙子拜婆年。
和曾令绰
韩维（宋代）

卧病河桥与死滨，还家重喜见芳春。
辅藩行释绥安重，仁城欣闻缔构新。
危堞遍临双远岫，平湖不受一微尘。
知君雅有超然汪，香火它年作社人。
次韵和文潞公题韩晋公村田歌舞图
韩琦（宋代）

升平胡可状，歌舞入樵苏。岁美人皆乐，朝和野共娱。

心休无事扰，本固绝颠扶。我愿明时治，长如此画图。
满江红·为问封姨
纳兰性德（清代）

为问封姨，何事却、排空卷地。又不是、江南春好，妒花天气。叶尽归鸦栖未得，带垂惊燕飘还起。甚天公、不肯惜愁人，添憔悴。
搅一霎，灯前睡。听半晌，心如醉。倩碧纱遮断，画屏深翠。只影凄清残烛下，离魂飘缈秋空里。总随他、泊粉与飘香，真无谓。
再赋前韵五首
王洋（宋代）

鲁公世取龟蒙地，宜有田文出相门。
恰似夷吾起江左，对胡羯未心兰孙。
临江仙（画屏春）
韩淲（宋代）

罗帐画屏新梦悄，绿窗慵起香残。重帘生怕倚阑干。春风吹玉水，春雪满灵山。

梁燕未来归雁动，海棠才带红酣。酒愁花恨霎时间。烟云催薄暮，丝雨湿轻寒。
亲郊恭纪三十首 其二十五 庭燎
林熙春（明代）

星辰灿烂焕天文，庭燎辉光欲两分。更有氤氲香气蔼，六龙仍复护祥云。
偈颂三十首
释印肃（宋代）

捏不成团拨不开，何须南岳又天台。
六根门首无人用，惹得胡僧特地来。
宜都一览楼
韩守益（明代）

层楼飞构壮宜都，云影天光入画图。千里莺花连陇蜀，一江风浪接荆吴。

烟霏山色时浓淡，雨杂滩声自有无。几度凭栏倍惆怅，白云飞出寸心孤。
明妃曲二首·其二
王安石（宋代）

明妃初嫁与胡儿，毡车百两皆胡姬。
含情欲语独无处，传与琵琶心自知。
黄金杆拨春风手，弹看飞鸿劝胡酒。
汉宫侍女暗垂泪，沙上行人却回首。
汉恩自浅胡恩深，人生乐在相知心。(胡恩 一作：胡自)
可怜青冢已芜没，尚有哀弦留至今。
粤洲塘前丝瓜除架有感
黄佐（明代）

回塘瓜架蔓交垂，嗟尔无知却有知。临水升高如赴约，向阳腾茂亦逢时。

开花缦缦黄成绮，结实累累翠作丝。野鸟下窥惊袅娜，游鱼潜伏跃涟漪。

春时把钓供诗兴，夏昼乘凉对酒卮。万籁响沉龙自舞，九皋遮遍鹤来迟。

山河影动烟霏合，天地恩深雨露滋。味入庖厨常有赖，功收结构更无私。

退藏直待根芽长，摇落方随岁序移。环复化机寒事里，满前松竹共心期。
车中作
陆游（宋代）

秋天近霜霰，吴地少风麈。
时驾小车出，始知闲客真。
新交孰倾盖？往事漫沾巾。
处处皆堪隐，桃源莫问津。
少年子
周行己（宋代）

临洮少年子，白马黄金羁。醉向垆边宿，小女倩缝衣。

不惜千金赠，只惜少年时。当时不行乐，过时空自悲。
天台梵才师长吉在都数以诗笔见授因答以转句
宋祁（宋代）

九霞凝标倚霄极，尔时师在云岩侧。
坐中不起见诸方，满祴天香嗅薝蔔。
送沩山显化士往印经
韩驹（宋代）

石路天新雨，问僧何日来。云求法舍利，庶用镇崔嵬。

我有一句子，不从黄卷开。相逢未可举，伫子卞山回。
句
杨巨源（唐代）

三刀梦益州，一箭取辽城。（以下见《纪事》）。

伊陟无闻祖，韦贤不到孙。
五言古诗凡十四首 其十四
李昱（明代）

牝鸡司晨祸，变乱五十秋。向非张公能，唐室几为周。

斩本须斩根，绝水当绝流。惜哉不及此，三思乃见优。

事机一以失，养患成奸谋。崎岖道路远，竟死谁之尤。
春日途中
廖行之（宋代）

人家二月燕始归，春阴还近清明期。
我行东指来江上，杰木夹明如旌旗。
驱驰不惮百里远，解后时醉青帘垂。
悬知故人隐山市，相见甫迩黄生眉。
沁园春·奏捷淮堧
佚名（宋代）

奏捷淮堧，勒功燕石，鼓吹凯旋。正归班玉笋，花袍方卸，彩衣亟著，忠孝双全。清德独高，皇心简注，燕寝凝香朱两幡。君王问，录屏风姓字，趣对金銮。平山。蹑履緌冠。竞来庆嘉平五日间。是炎刘昴宿，光至再现，绛人甲子，四百新颁。碧麦称觞，玉枝等算，长对梅花开岁寒。春回也，报调羹时候，梅子微酸。
次曾宏甫赴光守留别二首韵 其二
曾几（宋代）

淮白美无度，山丹开欲然。谈誇空海内，怅望只溪边。

老境嗟无几，宗盟幸有连。到时能走送，别后见相怜。
夜坐
李廌（宋代）

东郭新雨余，日入凉气佳。
长风吹天维，坐见参斗斜。
默默群动息，寒螿先秋哗。
清谈互绝倒，岂复忧过差。
山中作
史台懋（清代）

贫贱爱居山，澹然无世虑。空水映衣巾，残霞明杖屦。

俯视见孤村，离离惟烟树。人作蝼蚁行，逶迤缘细路。

巉岩深合沓，弄石成小住。隔云闻暮钟，沿崖且归去。
梦中歌
张生妻（唐代）

叹衰草，络纬声切切。良人一去不复还，

今夕坐愁鬓如雪。（为长须人歌）

劝君酒，君莫辞。落花徒绕枝，流水无返期。

莫恃少年时，少年能几时。（为白面少年歌）

怨空闺，秋日亦难暮。夫婿断音书，遥天雁空度。

（为紫衣人歌）

切切夕风急，露滋庭草湿。良人去不回，焉知掩闺泣。

（为黑衣胡人歌）

萤火穿白杨，悲风入荒草。疑是梦中游，愁迷故园道。

（为绿衣少年歌）

花前始相见，花下又相送。何必言梦中，人生尽如梦。

（长须人歌答）
天柱峰
陈岩（宋代）

鬼烂神焦不救燃，岂知此柱固依然。
九关尝藉扶持力，肯信人间有杞天。
渔父词四首 其四
管道升（元代）

人生贵极是王侯，浮利浮名不自由。争得似，一扁舟，弄月吟风归去休。
寻真观
郭祥正（宋代）

苍崖犹积雪，冻林春未归。石径稍可通，决决泉声迟。

薄游欲何适，携筇负阳晖。览胜辄长啸，世事吾何羁。

忽到仙人家，楼殿势欲飞。皓鹤向人舞，青猿攀树啼。

屏风叠苍玉，深潭莹琉璃。谁云蛰龙卧，朗咏前人诗。

飕飗太古风，会生松桂枝。回首归兴遥，日暮青云低。
留客住·悟生灭
王吉昌（元代）

悟生灭。顿剿断、马颠猿劣。万缘齐放，感得玄黄真诀。归依洗心齐净，一向调燮。阴阳功决烈。呼精吸粹，盗虚无、真秀养成愚拙。息分别。气会神交，忘形真悦。聒耳齐音，万派无中幽噎。寥阳化成仙域，捧出纯白。风光冰玉洁。神超物外，恣翱翔、坦荡步虚齐绝。
和提刑千叶梅
韩维（宋代）

擢玉自成超俗格，施朱不学入时妆。
莫将罗幕轻遮护，从放樽前自在香。
李白酒楼
曹元用（元代）

太白一去不复留，任城上有崔嵬楼。楼头四望渺无际，草木黄落悲清秋。

凫峄插天摩翠壁，汶泗迢迢展空碧。争奇献秀百年态，作意随人来几席。

诸老高会秋云端，金璧照耀青琅玕。谈笑不为礼法窘，酒杯更比乾坤宽。

饮酣意气横今古，玉山倾倒忘宾主。谪仙人去杳何许，异代同符吾与汝。

谁能跨海为一呼？八表神游共豪举。
送离公开丛林石洞
张穆（明代）

借得袈裟地，寒开古洞霞。仙峰攒锦绣，法界隔梅花。

世迥红尘绝，池新白社遐。送君怀旧隐，猿鹤思犹赊。
行次旧县寄立之
陈师道（宋代）

岁晚方奔命，春期作过宾。
逢君为地主，顾我拙谋身。
官是三年客，情缘一日亲。
将身随斗食，应作未归人。
集工部句题暖谷
杜汪（宋代）

作尉穷谷僻，官高何足论。
温温有风味，忆昔李公存。
苏慕遮
奕绘（清代）

送秋声，延暮霭。枫落江村，绕郭山如画。红叶题诗人好在。

流水无情，流入闲鸥队。路东西，林向背。片片离愁，禁得斜阳晒。

老气萧森呈艳态。洗尽铅华，不向阳春卖。
众兴题壁
陆汝猷（清代）

车牵间关半月程，陆行迢递复山行。明朝喜泛清江棹，稳挂归帆听水声。
登风度楼
袁崇友（明代）

张公放逐沦亡日，唐主凄凉幸蜀时。北向丹心浑未死，西来黄屋亦堪悲。

长安实洒当年泪，风度虚劳去后思。便拟招魂知得否，登楼惆怅欲何之。
赠陈监庙
张孝祥（宋代）

陈子居城东，茆屋三四间。下有五亩园，灌畦泐清湾。

松柏充羽五，荷芰作髻鬟。再拜太夫人，寿比衡麓悭。

我早与子游，期子到孔颜。察子意甚真，不与时辈班。

扁舟漾荆渚，馀子颇谤讪。大道甚坦夷，勿叹行路难。

彼自种荆棘，吾宁剪榛菅。一醉乘秋风，共此霜月弯。
雪花飞
黄庭坚（宋代）

携手青云路稳，天声迤逦传呼。袍笏恩章乍赐，春满皇都。

何处难忘酒，琼花照玉壶。归袅丝梢竞醉，雪舞郊衢。
南明山宝相寺十五题 其七 柔亭
释显忠（宋代）

孤亭枕长溪，溪光照亭槛。无人弄潺湲，终日对平淡。

猿鸟去难呼，藤萝垂可揽。薄暮众山昏，霜风起葭菼。
寿马裕斋观文
陈著（宋代）

有鹤在林，怀之好音。载飞载止，食野之芩。

倡予和汝，爰得我所。何斯违斯，自贻伊阻。

陟彼崔嵬，岂不怀归。英英白云，跂予望之。
同友人秋日登庾楼
李咸用（唐代）

兰摧菊暗不胜秋，倚著高楼思莫收。六代风光无问处，

九条烟水但凝愁。谁能百岁长闲去，只个孤帆岂自由。

欲学仲宣知是否，臂弓腰剑逐时流。
自题国朝诗铎
张应昌（清代）

吾儒吐言辞，于世期有济。岂徒累篇牍，月露风云字。

乐府爱香累，陈事比贾谊。诗史称少陵，《三别》与《三吏》。

文昌仲初俦，歌行亦其类。上德宣忠孝，下情通讽刺。

闻者足警戒，言者无罪戾。箴诵师蒙职，兴观惩劝义。

圣代求昌言，交儆励图治。咨诹拾阙遗，拜献补偏敝。

惜哉充栋编，纷若散珠碎。不免闻见遗，曷资韦弦佩。

披拣集众益，民生暨吏事。以充铭座词，以为采风备。
送王舍人彦正奉祠东归
吴芾（宋代）

去年趋召偶同时，每喜蒹葭玉树依。
伟论峥嵘从古少，高怀恬退似君稀。
身游紫禁方持橐，心著青山便拂衣。
顾我滞留徒有愧，扁舟何日送东归。
和移家春洲寄韵
顾逢（宋代）

家具与妻儿，知经几处移。
不堪多病日，顿忆少年时。
犬吠风行叶，鱼惊月在池。
人生俱是寓，无我重流离。
句
杨巨源（唐代）

鸣鞭秋色诗情远，拂匣寒花剑力多。籍通莲阙秋光遍，诗答蓬山晚思遥。

青门日暖尘光动，紫陌花晴风色来。艳欺藤蔓莺无限，香压荆花蝶不飞。

内史旧山空日暮，南朝古木向人秋。梦中乡信惊秋雁，窗下林声带夜蝉。

独向晓山知露湿，远临秋水爱云明。新河柳色千株暗，故国云帆万里归。

一院绿钱童子拂，千竿青玉主人栽。露凝丹地初疑雨，烟著红楼半是霞。

空门水定埃尘远，真偈金书世界稀。
白龙洞
李秉礼（清代）

白龙已飞去，千载洞长阴。题壁人何在，岩花开至今。

我来访前迹，祇觉气萧森。泉响不知处，泠泠清到心。
次韵答荆南王君行见寄七首 其一
项安世（宋代）

熟知宦海波如席，不碍沧洲白鸟双。诗来正与我意合，一笑澹然明六窗。
及第后忆旧山
白居易（唐代）

偶献子虚登上第，却吟招隐忆中林。

春萝秋桂莫惆怅，纵有浮名不系心。
题福泉山张三丰手书遗迹
傅玉书（清代）

黔中万山争恢奇，福泉远在山城陴。当年边郡始开创，高丘大壑藏蛟貔。

仙人想亦避世网，跨江越楚来荒陲。相传结茅夜礼斗，星精照烂如朝曦。

乾坤旷荡供啸傲，风雨舛误恣鞭笞。诏书数下不可致，守土敦请徒尔为。

道成跨鹤去不返，追慕神异谀以辞。字端行密备梗概，简阅工匠深磨治。

诹辰立石诧奇事，碑阴仿佛蟠龙螭。神仙指画胜剞劂，苔侵雨蚀无雕亏。

至今屈指三百载，濡墨脱纸犹淋漓。岣嵝《石鼓》尚莫识，瑶函宝笈诚难窥。

要之幽远存勿论，思议穿凿羞群迷。儒生论世识大体，孤竹清节传口碑。

永乐改元受符箓，张侯勋亦铭鼎彝。不臣不友遂高尚，落落千古知者谁。

我朝升平洽文治，山陬僻壤成交衢。欲起仙人叩遗迹，烟霞黯淡空山祠。
孙叔诚宰南峰过信道诸暨旧事往往能记拙诗因
王洋（宋代）

身是前身念已非，相逢喜诵昔年诗。
心情似旧知无日，儿女成行能几时。
政事便须书竹帛，功名何必问著龟。
盱江风月时分寄，免隔关河费梦思。
仲甄见和复用韵
李流谦（宋代）

坎止流行亦漫然，斯文朱丧本关天。
冥鸿云外知谁报，怨鹤山关不得眠。
连榻故人非楚越，杖藜幽约在林泉。
盛词终日供吟讽，骨换元知久学仙。
浣花别意为姜生赋
陈琏（明代）

相送浣花溪，郫筒喜满携。扁舟过江左，几月度辽西。

椿府行当见，萱堂惜暂暌。此心关去住，别意重凄凄。
应百里李天益来求作奉川十咏似之·龙松
陈著（宋代）

皮皴肉紧发苍然，伏雪眠风傲岁年。
不见南阳龙卧者，本心元自直通天。
辇下赠屯田何员外
徐夤（唐代）

封章频得帝咨嗟，报国唯将直破邪。身到西山书几达，

官登南省鬓初华。厨非寒食还无火，菊待重阳拟泛茶。

内翰好才兼好古，秋来应数到君家。
和龙冈送白洛原将命护作因得归沐
王立道（明代）

画省犹牵袂，征帆动渭浔。九重将异命，千里惬归心。

□□□□□，幽居忘越吟。我亦多乡思，金门聊陆沈。
郊庙歌辞。祭汾阴乐章。舒和
何鸾（唐代）

乐奏云阕，礼章载虔。禋宗于地，昭假于天。

惟馨荐矣，既醉歆焉。神之降福，永永万年。
和彦常侍郎
彭汝砺（宋代）

濯濯威灵赫赫光，天颜咫尺在岩廊。图功未肯兄三古，较艺何岩弟寸长。

鼓舞雷风驰汉诏，昭回云汉见尧章。酒樽更有论文乐，一笑令人万事忘。
桂山再归草堂
释行海（宋代）

不听猿啼天竺树，几番春换马塍花。
草堂白雪翻新句，蕙帐青毡属故家。
野火暂留明月住，好山多被乱云遮。
流行坎止人间事，握手相看两鬓花。
拟古十四首 其七
李昌祺（明代）

芙蕖开清池，花叶相掩映。粲然薰风中，容色自娟静。

莹同淑女薰，直类君子性。岂不念春华，荣悴分攸定。

奈何徒征驰，竟日事奔竞。
予欲复梅花庄已縳茅三间种梅数千本 其一
释今无（明代）

尚有梅村地，为椽可耦耕。身閒仙易得，心苦事难成。

大屋悬长铎，低茅縳直绳。两般生趣味，一笑问溪声。
瑞鹧鸪（为婶寿）
赵彦端（宋代）

芙蓉池馆一重重。留得黄花寿斝中。春到小春如有信，月临良月正相同。

芝兰美应瑶阶瑞，苹藻香吹翠沼风。此夜隔墙闻凤管，人间元自胜蟾宫。
和蕙岩登塔韵 其一
郑起潜（宋代）

秋向空高分外澄，排云携手共梯登。举头便是蟾宫路，休问青霄有几层。
幽居初夏
陆游（宋代）

大耋光阴短，南讹日月长。
松枯宜倒壑，龟老惯榰床。
寂寂三升稷，悠悠百本桑。
饥寒犹肮脏，何术砭吾肓？
绍熙四年加上寿圣皇太后尊号八首
佚名（隋代）

德厚重闱，冲瞻焠穆。
何以我之，惟慈惟福。
宣镂精鏐，册镌华玉。
物盛礼崇，丕昭群目。
雨中出城行汝水上
刘敞（宋代）

东野宜独往，此中如旧溪。好风凉送雨，流水碧循堤。

树密扶行盖，沙平印马啼。城楼隔云雾，归路欲全迷。
沁园春
夏元鼎（宋代）

敢隐默，不敢戏传，始以小词，庸谢雅意

天下江山，无如甘露，多景楼前。有谪仙公子，依山傍水，结茅筑圃，花竹森然。四季风光，一生乐事，真个壶中别有天。亭台巧，一琴一鹤，泥絮心田。

不须块坐参禅。也不要区区学挂冠。但对境无心，山林钟鼎，流行坎止，闹里偷闲。向上玄关，南辰北斗，昼夜璇玑炼火还。分明见，本来面目，不是游魂。
枕上闻急雨
陆游（宋代）

枕上雨声如许奇，残荷丛竹共催诗。
唤回二十三年梦，灯火云安驿里时。
次韵酬屯田陈丈见寄
李覯（宋代）

老年才到病还催，老病成丛拨不开。
腹冷有时如咽雪，耳虚终不独闻雷。
半生辛苦归三径，万恨销磨向一桮。
赖得竹窗无事处，清风频共故人来。
和午枕 其一
赵希逢（宋代）

遣怀无日不持杯，何事愁肠未肯开。堪叹人生真似梦，黄粱不梦又蒿莱。
访友不遇
袁古亭（明代）

路入柳边迷，柴门觅旧题。地藏春树暖，云压夕阳低。

野蝶倾谁舞，幽禽独自啼。山翁何处去，帘外草凄凄。
石罅水仙
释居简（宋代）

缁云浅拂衬中单，苏石蒙茸伴月寒。欲与南枝分伯仲，为兄恐自季方难。
初冬绝句
陆游（宋代）

鲈肥菰脆调羹美，荞熟油新作饼香。
自古达人轻富贵，例缘乡味忆还乡。
逐蛇
张耒（宋代）

嗟尧之时兮大水滂，横溃四海兮包陵冈。荡流涌汩兮周无防，龙腾蛇奔兮嬉以狂。

腥鳞顽鬣兮更披猖，城居穴处兮乱厥常。颓虫纠结兮肆害戕，陆盘渊据兮傲不臧。

朋屯党集兮蕃以昌，穿穴噬齧兮民尽伤。下民既病兮帝弗康，黄熊幽殛兮羽山阳。

乃命伯禹兮行四方，乘高趋卑兮陵复航。凿山疏源兮导河江，万水下走兮来洋洋。

经画九野兮兴农桑，驱龙放蛇兮屏诸荒。焚山燎野兮无遗芒，野巢窟居兮保厥疆。

敢有弗率兮断尔吭，伯益作志兮稽妖祥。帝虞耄勤兮黜予商，天授神禹兮夏是王。

九牧作贡兮金鉴锽，大冶鼓铸兮腾精铓。岩岩九鼎峙且刚，奇形诡质兮走与翔。

鳞毛羽裸兮兮杂短长，求情抉态兮幽微彰。制驭百怪兮严纪纲，兽虫人鬼兮安其乡。

殊宫别域兮异存亡，曷为兹蛇兮宅我居。妖顽坚老兮傲驱除，深潜居此兮坦无虞。

下饮我沼兮稍林株，朱眸丹舌兮玄鳞肤。恍惚遽速兮疑有无，居者畏避兮行者徐。

险夺我圃兮骇我徒，盗窃祭祷兮欺群愚。我咨尔蛇兮潜山而穴野，阴蟠远伏兮与人乎异舍。

冬居夏游兮时以行，食尔之食兮朋尔朋。攒乱我居兮常失经，叛弃尔守兮帝有刑。

胡昏与顽兮居以宁，自为不宁兮邀割烹。

荒戾天理兮悖圣程，我宥尔愆兮逐尔行，亟舍故处兮遐以征。

南山之幽兮云雾冥，草木荟蔚兮崄不平。尔徒实繁兮食惟尔盈，捕取不至兮居无与争。

汝生孔遂兮寿绵尔龄，物违其常兮祸之所集。丰狐昼游兮冬裘以白，龟厌渊处兮吉凶是卜。

虎不畏人兮皮包戈戟，矜险恃孽兮其终鲜克。我言孔昭兮语汝以理，日吉时良兮汝遄以逝。
西墅
韩维（宋代）

城居不为惬，言适西陂冈。
雀噪野堂静，鸡鸣春日长。
书棚落幽蠹，佛幔掩馀香。
释子庐岩至，清谈殊未央。
田家
刘学箕（宋代）

堆槃野柿间山梨，酒美鸡肥稻滑匙。
妇子团乐常见面，一醉宁识别离悲。
历道人字弗云
释智愚（宋代）

身随虚空如梦觉，万机截断任天真。
单单留得娘生口，个事如何说向人。
送赵泽民赴酃县
薛师石（宋代）

高人为令尹，政事岂寻常。
炎月不避暑，清风心自凉。
水流衡岳色，酒带芷兰香。
远想濯缨暇，思予有咏章。
春晚与诸同舍出城迎座主侍郎（一作郑颢诗）
李郢（唐代）

三十骅骝一哄尘，来时不锁杏园春。

东风柳絮轻如雪，应有偷游曲水人。
浣溪沙
张元干（宋代）

云气吞江卷夕阳。白头波上电飞忙。奔雷惊雨溅胡床。

玉节故人同壮观，锦囊公子更平章。榕阴归梦十分凉。
上巳饮许公亭通判钱郎中以诗献因依韵和呈
强至（宋代）

丞相开筵御水头，席间别乘擅诗流。
特夸元巳从公饮，不比常年结客游。
淡色云阴笼日薄，暖香花气傍人浮。
篇章唱绝虽容和，酒盏恩深岂敢酬。
题袁州龙兴寺
易思（唐代）

百尺古松松下寺，宝幡朱盖画珊珊。

闲庭甘露几回落，青石绿苔犹未干。
棹歌九章寄彭鹤林 其九
白玉蟾（宋代）

青山衔落日，白杨吐悲风。欲觅玄真子，沧洲云濛濛。
寂寂
张耒（宋代）

寂寂秋日暮，辉辉檐影斜。
鸣虫隐衰蔓，晚蝶守余花。
雨急荷翻叶，墙崩竹引芽。
不才非吏隐，鸡黍学山家。
七夕
胡宿（宋代）

孔雀南来燕子西，银河消息已惊迟。石城仙使飞三足，玉殿华灯焰九枝。

暂掩星机同一笑，却披云幄重相离。杞天长在年梭疾，若比人间是远期。
山庄对雪
李锴（清代）

片月落寒白，微风生近林。不知侵晓雪，已压四山深。

太素还群有，虚灵见寸心。丘琴尽清散，一弄水龙吟。
偈颂一百四十一首 其一四○
释师范（宋代）

朝碌碌，暮悠悠。非懈怠，非精修。华亭船子，北地赵州。
韩大使东斋会岳上人、诸学士
孟浩然（唐代）

郡守虚陈榻，林间召楚材。山川祈雨毕，云物喜晴开。

抗礼尊缝掖，临流揖渡杯。徒攀朱仲李，谁荐和羹梅。

翰墨缘情制，高深以意裁。沧洲趣不远，何必问蓬莱。
归朱老匏先生墓碣
叶舟（清代）

莽莽荒原生野烟，桥边识碣总前缘。披荆寻入乱坟里，把卷放歌斜照前。

七字几枯残泪滴，一抔翻仗故人怜。招魂此地余诗骨，瑟缩寒风吹纸钱。
彼农二章
陆龟蒙（唐代）

世路浇险，淳风荡除。彼农家流，犹存厥初。藁焉而席，

茨焉而居。首乱如葆，形枯若腒.大耋既鲐，童子未cE.

以负以载，悉薅悉鉏，我慕圣道，我耽古书。小倦于学，

时游汝庐。有饭一盛，莫盐莫蔬。有繻一缇，不襟不祛。

所谓饥寒，汝何逭欤。

禹贡厥田，上下各异。善人为邦，民受其赐。去年西成，

野有遗穗。今夏南亩，旱气赤地。遭其丰凶，概敛无二。

退输弗供，进诉弗视。号于旻天，以血为泪。孟子有言，

王无罪岁。诗之穷辞，以嫉悍吏。
还刘晓窗吟卷就用卷端韵
杨公远（宋代）

细观吟卷压阳春，字字新奇绝点尘。
既已学诗兼学礼，底须忧道更贫。
鸟啼花落萧閒日，月白风清自在身。
内景通明谁会得，公安处寒曙色正。
陈后宫
李商隐（唐代）

玄武开新苑，龙舟宴幸频。渚莲参法驾，沙鸟犯句陈。

寿献金茎露，歌翻玉树尘。夜来江令醉，别诏宿临春。
再和元礼春怀十首
黄庭坚（宋代）

红紫欲疏啼百劳，洞宫春色醉蟠桃。
虚窗酒病扶头起，强取金钗痒处搔。
宋春元宅上玩菊和高春元韵 其四
区元晋（明代）

到眼风光画不成，谢家琼玉倚芳庭。花中清丽真谁右，雪里峥芳似尔情。

清露匝篱花带玉，晓霞铺径霭分馨。芳标合并梅花论，红白何妨晚著名。
小园午集坐间呈处和瞻明诸友
曹勋（宋代）

共向花时笑语频，不须七七倩花神。
中郎棋战投机捷，阁老诗坛着语新。
暖景迟迟莺唤友，落英寂寂草成茵。
牡丹芍药开非晚，更约同游浩荡春。
通津田舍
俞德邻（宋代）

汀葭江菼两依依，鸥鹭相亲寂不飞。僧入翠微云伴去，牛耕白水犊随归。

古今贤圣多萧索，王伯干戈有是非。老病忧时心力弱，可能此地得渔矶。
得钱鲁思书
汤修业（清代）

客中穿望眼，忽得故人书。念子三秋病，嗟予两鬓疏。

此生同濩落，何计共樵渔。傥遂鹪鹩愿，羁愁亦暂舒。
颂古四十首 其二十六
释守珣（宋代）

青青庭柏指西来，赵老门风八字开。岁寒枝有深深意，谁把灵根著处栽。
梦上天
李龏（金朝）

驭凤升昆崙，梦上高高天。云楼半开壁斜白，蓬莱宫殿玉炉烟。

春罗书字邀王母，绿章封事咨元父。鸿珑九关朝玉皇，大道无言暗相许。

身不沉，骨不重，半空回首晨鸡弄。寒绿幽风生短丝，春雷蛰蛰龙蛇动。
报国寺藏经院小阁同师川驹父作二首 其一
洪朋（宋代）

吾庐通古寺，宝藏此禅房。薜荔封寒井，檀栾度短墙。

蝉声秋寂寂，山气夜苍苍。却怪沙边雁，归飞有底忙。
挽谢景英丈二首 其二
赵蕃（宋代）

不见遂历载，寄书宁写心。凄凉叹垂白，索寞远知音。

只道成乖隔，那知遂古今。赤城何许日，云物渺难寻。
耐重
释梵琮（宋代）

坐断孤危未肯休，荷担杰阁与层楼。
柦翁活计丘山重，得力全归顶{左宁右页}头。
忆黄州梅花五绝
苏轼（宋代）

虽老于梅心未衰，今朝谁赠楚江枝。
旋倾尊酒临清影，正是吴姬一笑时。
留别河东道署庭前新竹
沈溎（清代）

绿竹猗猗手自栽，频行不禁数徘徊。殷勤惟向此君祝，留待儿孙日后来。
和高守无隐官闲即事
王之道（宋代）

老去空悲乐事稀，百年浑醉几多卮。
虽贫赖有旧栽竹，纵懒未多全废诗。
碧草望迷烟漠漠，黄梅看熟雨垂垂。
莫嫌芜颣晚相浼，欲换邦君白云词。
寻胜
赵汝鐩（宋代）

老子携筇杖，小童挑酒壶。
遍寻泉石胜，引路倩樵夫。
斗山子王深父作石屏记为老夫书其文甚佳采记中语作五诗致谢 其一
戴复古（宋代）

细读石屏记，临风觉厚颜。如何一片石，欲比众名山。

浪迹江湖上，归身岩壑间。渔樵争半席，人笑老痴顽。
古道
陈杰（宋代）

杀鸡季伟蔬留客，列鼎孙弘外一肴。
古道无存几夫子，今人何限不全交。
王观国挽词
楼钥（宋代）

晚识三珠树，方知独笑翁。
旧游亏半面，遗恨想高同。
小楷墨犹湿，残膏泽未穷。
梅花缟寒夜，埋璧众香中。
用仲退韵奉寄三首 其一
徐瑞（宋代）

怀人耿青灯，兀兀香事已。梦绕明月湾，水清见石底。
为牟德范题石湖遗墨意有未尽复赋五首
方回（元代）

日长饥雀窥铛釜，雨过跳蛙上灶炉。
莫笑晒书亡玉轴，荆州还识半人无。
扬州三首
杜牧（唐代）

炀帝雷塘土，迷藏有旧楼。
谁家唱水调，明月满扬州。
骏马宜闲出，千金好旧游。
喧阗醉年少，半脱紫茸裘。
秋风放萤苑，春草斗鸡台。
金络擎雕去，鸾环拾翠来。
蜀船红锦重，越橐水沈堆。
处处皆华表，淮王奈却回。
街垂千步柳，霞映两重城。
天碧台阁丽，风凉歌管清。
纤腰间长袖，玉珮杂繁缨。
柂轴诚为壮，豪华不可名。
自是荒淫罪，何妨作帝京。
谒夷齐祠 其二
杨爵（明代）

晨朝停马拜荒祠，想见当年叩谏时。却笑史迁传谬罔，武王安肯遽兵之。
句
高横槎（宋代）

宦情薄於水，吟鬓早为霜。
入剑门和少陵韵
孙应时（宋代）

客还入剑门，纵览形势壮。
两崖摩青天，石城岌相向。
风云郁惨澹，神鬼见情状。
重关一何危，哀壑不可傍。
岩蹲虎豹怒，水落龙蛇放。
英雄意习扬，行路色沮丧。
杀人古如麻，俛仰有余怆。
我游亦何事，哦诗神颇王。
杜陵千年句，角逐不得让。
过关一雨凉，浓绿出千嶂。
独酌无与歌，怀人复怊怅。
庵居杂咏九首 其五
张继先（宋代）

南山雨过北山出，昨夜月明今日晴。云气自舒还自捲，太虚万古常清明。
吴江王氏水云深处
张翥（元代）

潮平天阔开诗境，宜著幽亭俯碧浔。閒许钓徒分半席，静饶沙碧占全林。

青连河汉秋无极，黑入菰蒲晚易阴。更好扁舟明月夜，醉携长笛写龙吟。
煎白云茶二首
张镃（宋代）

水西幽寺风光足，山上行云雪色明。
不放精英入閒草，夜铛嘉话得松声。
青春能几何 其二
赵孟坚（宋代）

青春能几何，青春能几何。日乌月兔去如梭，胶粘难安枝上花。

月惜相逢殊草草，中心有言不复道。鹊喜传讹易颠倒，想得也应生懊恼。

谩自有千金，无方驻脸霞。休言洛阳看花伴，经年浪荡不归家。

君不见青春能几何。
舫斋
王宗贤（宋代）

满船载月归时趣，泛宅浮家避世狂。
趺坐舫斋能静嘿，神驰游宴无何乡。
醉后
王元粹（金朝）

云自无依鹤自孤，此生谁信有穷途。干戈二十年来客，留得残骸傍酒垆。
入浮石山
储嗣宗（唐代）

斜日出门去，残花已过春。鸟声穿叶远，虎迹渡溪新。

入洞几时路，耕田何代人。自惭非避俗，不敢问迷津。
庆黄晋卿任江浙儒学提举
薛玄曦（元代）

忆昨追随到上台，鳌头先夺锦标回。道人独宝笼鹅帖，天子曾惊倚马才。

礼以二仪宗太极，名因三赋重蓬莱。只今教雨司吴越，绝胜文翁化蜀来。
丹霞十二咏 其十二 片鳞秋月
成鹫（清代）

片月分明属片鳞，天边何处别疏亲。磨成破镜为圆镜，照见今人失古人。

指上不堪存幻见，空中无可着纤尘。老僧老眼常如此，一度逢秋一度新。
运司园亭·小亭
杜敏求（宋代）

二亭虽云小，好在泉石间。
白石自齿齿，清泉亦潺潺。
公府无留事，暂来寄余闲。
筇杖乌角巾，一日几往还。
山友辞 黄栗留
王质（宋代）

黄栗留，黄栗留，寂寂寞寞传声幽。桃花吹堕杏花起，重叠春冈春树稠。

耳闻之，心萧然，花飞花落溪潺湲。呜呼此友兮真忘言，空山无人春亦寒。
和移剌继先韵三首 其三
耶律楚材（元代）

祖道门庭元简略，儿孙草里添芒索。拟心鹞子过新罗，起念白云横大漠。

迥殊四句有无中，元非三际来今昨。大海纤尘一点飞，洪炉片雪寒光烁。

宁论业障本来空，半偈徒誇寂灭乐。细切清风非异事，更将明月𠜱来薄。

玲珑四面亦无门，充塞十方绝壁落。罗列珍羞渠不食，痴人犹是贪藜藿。

祗图龙颔摘明珠，谁知虎口存活雀。坐晚犹迷一色边，崎岖鸟道横秋鹗。

可笑人间荆棘林，死者填沟空塞壑。
三偈寄白沙和尚 其二
林希逸（宋代）

桥长百丈架溪横，半水工夫次第成。人言不是慈悲力，那得霜冬暖又晴。
送姚源道郎中赴阙
赵抃（宋代）

我念同僚遽解携，赠言如古漫成诗。二年别乘临岐日，八月登槎上汉时。

莫阻十分斟酿蚁，不须三叹听歌骊。还朝宠数应非次，神圣方今大有为。
和次道西都元日怀不疑见寄
司马光（宋代）

露冕优分竹，题舆佐画圻。
比年携手乐，兹日赏心违。
斋祀春来并，娱游别后稀。
谁怜从窭卒，草际犯寒归。
自咏
陆游（宋代）

常记当年入洛初，华灯百万掷樗蒲。
平生意薄刀笔吏，投老身为山泽臞。
已罢向空书咄咄，尚能击缶和呜呜。
今朝客至无寻处，正伴园丁斸芋区。
遗于仲文诗
乙支文德（隋代）

神策究天文，妙算穷地理。战胜功既高，知足愿云止。
山中用放翁韵
方岳（宋代）

山畦夜雨入春蔬，此手犹存足自誉。
甚爱踏青人已至，未能浮白子姑徐。
有山拄颊宁须笏，无策资身不为书。
莫向夕阳多感慨，百年长短一蘧庐。
三城留别野望雨望两侄与任山有同赋
何绛（明代）

饮酒莫辞醉，别离方在兹。晓风吹岸叶，散落珠江湄。

我客未旬日，子留尚几时。相迟谢矰缴，颉顽淩天翨。
重阳前一日作
吕本中（宋代）

凉风策策旁江城，道路犹宽远去程。秋晚情怀常索莫，夜长更漏转分明。

未偿脐腹三年艾，不负膏油二尺檠。明日黄花一尊酒，苦思亲旧与同倾。
竹枝歌 其二
汪元量（宋代）

贾谊祠前酹酒尊，汨罗江上吊骚魂。耒阳更有一抔土，行路人传是假坟。
怀归四首 其三
释居简（宋代）

可能无地著蒲团，自把行藏一破颜。试问飞来华表柱，何如生入玉门关。

角才扣罢寻烟棹，驴倒骑归看华山。处士故庐霜月古，欲将全璧伴东还。
偈六十九首 其十二
释道宁（宋代）

荡荡无迂曲，明明透古今。问无别语，答岂异音。一人张帆，一人把柁。

铁笛横吹，渔歌唱和。啐啄同时，知音几个。顺水逆流归去来，到岸方谙不恁么。

不恁么，为君宣，甜如砂蜜，苦似黄连。若不同床卧，焉知被底穿。
青城山
汪元量（宋代）

敕使穿云破湿苔，水边坐石更行杯。
翩翩野鹤飞如舞，冉冉岩花笑不来。
乱木交柯盘圣井，数峰削玉并仙台。
平明绝顶穷幽讨，更上青城望一回。
胡郎中挽章
姜特立（宋代）

鸡窗同隶习，雁塔独飞翔。
荐牍盈丹戾，封章列皂囊。
锦衣荣梓里，符竹耀江乡。
三迳方谋适，琴尊忽破亡。
洛中郑悫三伏之际率宾僚避暑于使君林取大莲
陆文圭（元代）

碧云影裹倚栏干，鲸吸诗人酒量宽。
惟有鉴湖堪避暑，遥知玉井正生寒。
簪开翠策微通窍，滴下真珠满走盘。
一叶偶因风飐破，帕罗香心岁时乾。
蝶恋花（和杨济翁韵，首句用丘宗卿书中语）
辛弃疾（宋代）

点检笙歌多酿酒。蝴蝶西园，暖日明花柳。醉倒东风眠永昼。觉来小院重携手。

可惜春残风雨又。收拾情怀，长把诗僝僽。杨柳见人离别后。腰肢近日和他瘦。
和蜀守道中书事
吕陶（宋代）

天恩流布下天津，沴气消除生气淳。昔虑早饥农失职，今逢赈惠泽如春。

绥怀有术推儒者，全活为功类古人。贤杰一心沟壑起，翕然歌颂在生民。
百字令 代柬奉酬心斋
江珠（清代）

香薰石叶，劈云笺题遍，江南风月。检点好言君道尽，更何处求生活。

换徵移宫，翻新合古，制谱真奇绝。清词三叠，试把玉箫吹出。

添取一院浓阴，数声啼鸠，瞬眼春光易。整日药炉相伴住，墨海微尘堆积。

结习无多，诗魔酒障，最是难消灭。谈禅说法，惭愧舌间功德。
寄象山万松检察诸晜季
释云岫（宋代）

丹桂联芳贵一门，往来时得细论文。
青黄又见三年别，望白岩山海气昏。
己未岁除言怀示诸弟侄子孙二首 其二
赵抃（宋代）

三岁尝叨贰国钧，两经吴蜀拥车轮。寻思政府归休日，八百科中止一人。
送林日升景高之毗陵传氏馆
王迈（宋代）

情好相投岁月深，那堪天外话离襟。
京华浊暑邻三伏，荆水清风直万金。
鸿雁稻粱聊老计，蛟龙云雨有初心。
三年名遂荣归去，椿桂堂前候好音。
望汉江
宋祁（宋代）

西导岷源阔，南浮楚望开。
弄珠嫌蚌隐，投璧让蛟回。
岸翠山烟逼，波红日影来。
万艘徒扰扰，谁是济川材。
河传
黄庭坚（宋代）

之作

心情老懒。对歌对舞，犹是当时眼。巧笑靓妆，近我衰容华鬓。似扶著、卖卜算。

思量好个当年见。催酒催更，只怕归期短。饮散灯稀，背销落花深院。好杀人、天不管。
辛丑十一月十九日既与子由别于郑州西门之外
苏轼（宋代）

不饮胡为醉兀兀，此心已逐归鞍发。
归人犹自念庭闱，今我何鞍慰寂寞。
登高回首坡垅隔，惟见乌帽出复没。
苦寒念尔衣裘薄，独骑瘦马踏残月。
路人行歌居人乐，僮仆怪我苦凄恻。
亦知人生要有别，但恐岁月去飘忽。
寒灯相对记畴昔，夜雨何时听萧瑟。
君知此意不可忘，慎勿苦爱高官职。
颂一百则
释重顯（宋代）

与君放出关中主，放箭之徒莫莽卤。
取箇眼兮耳必聋，舍箇耳兮目双瞽。
可怜一镞破三关，的的分明箭后路。
君不见玄沙有言兮，大丈夫先天为心祖。
再次韵赠张德恭
陈造（宋代）

同门谁定肯论朋，拙似苕鸠懶似僧。
病减不辞诗语拙，归来少贷客愁凝。
老欺鬓发丝千丈，糴仰官仓日五升。
台合中天清梦断，分眠山店问渔灯。
道院
王景（五代）

山中旧是神仙宅，冉冉流光老物华。
千顷白云都是玉，一溪红浪半凝砂。
瑶阶已化飞凫舄，银汉空余泛斗槎。
独倚坏垣伤往事，天风吹落石楠花。
湖光山色楼
吴克恭（元代）

智仁予所乐，平湖仍对山。神交鱼鸟外，兴移蒲柳间。

閒云捲幔入，落日棹歌还。望海蹑星影，秋槎来碧湾。
挽罗荆老
王庭圭（宋代）

初挟儒书战举场，弟兄旗鼓亦相当。探囊聊复起人死，系肘空相济世方。

汉苑旧尝知姓字，壶天今别有仙乡。老龙犹抱玉函诀，夜扣柴门乞酒浆。
送郑少府延平教授
黄裳（宋代）

上舍声华太学生，青衫从我薛齐城。神仙官职去期远，诗礼门庭归思清。

山展旌旗秋可乐，剑驱风雨夜休惊。故乡梦想今犹在，此景何年慰此情。
丙戌除夕次韵仁近二首
方回（元代）

岁穷犹此客，不早见几微。
岂易赊邻酝，何惭典故衣。
余寒当有几，小忍未为非。
野烧回青润，春山饱蕨薇。
雨霖铃曲
杨士凝（清代）

天子犹难活妇人，梨园枉唱《雨霖铃》。万层剑岭千条峡，忍使官家掩泪听。
忆九江呈李端叔
孔武仲（宋代）

家园大江东，清湓映匡庐。
波光摇空阔，岚悴随卷舒。
廊然形影消，所见惟清虚。
此是列仙宅，当年来不居。
一官老南北，十年弃樵渔。
谅无飞升骨，宜与烟霞疏。
子赤喜登临，持气为舟车。
乘马搴虹蜺，俯涧窥蟾蜍。
赋诗不计篇，饮酒动斗余。
一为簪缨缚，屡感岁月除。
西征临瀚海，东使骑鲸鱼。
归来颜已苍，相见两勤渠，
话及少年事，慨然咏归欤。
富贵非所期，朝衣裹猿狙。
鼎食多忧煎，未若羹园蔬。
何当永卜邻，之子同耕耡。
清风卧醉石，落日登篮舆。
道逢酒家旆，聊复为踌躇。
白首入石城，君心竟何如。
不然因便道，呜驺时访余。
望香炉峰读孟浩然诗因述
刘永之（明代）

移棹望庐阜，香炉旧识名。鸟飞千嶂碧，日净片云生。

伞瀑长虹下，溪深猛虎行。松门通佛宇，萝径绕檐楹。

业爱远公白，诗欣孟子清。余方谢羁束，幸此共芳声。
次韵乐顺之司理新释花权及上元不张灯二绝句
周必大（宋代）

一自乐卿司乐籍，夭桃秾李斗誇张。阴成却落他人手，始悟分厢作法凉。
喜雨八绝寄显道作 其三
欧阳澈（宋代）

浮云谁谓出无心，甘雨祁祁润泽深。潭底老龙徒久卧，亢阳何事不为霖。
秦淮杂诗二十首·其一
王士祯（清代）

年来肠断秣陵舟，梦绕秦淮水上楼。
十日雨丝风片里，浓春艳景似残秋。
幸资善堂
宋仁宗（宋代）

先皇教善敞东闱，菲德承宗赖庆晖。
为感储筵惊岁月，因瞻台像驻骖騑。
楹书乍启钦遗泽，庭树重攀记旧围。
畴日学文亲政地，仰怀慈训倍依依。
送妙修造
释慧空（宋代）

昔人架屋著闲汉，同道嗔之不与语。秀峰屋下没闲人，不是超佛即超祖。

佛祖至大渠更超，此屋黄金君勿惮。下山遍访檀施门，必有奇人咄嗟办。
送陈令
王安石（宋代）

长溪流水碧潺潺，古木苍藤暗两山。
把臂道人今在否，长官白首尚人间。
示三子
陈师道（宋代）

时三子已归自外家

去远即相忘，归近不可忍。
儿女已在眼，眉目略不省。
喜极不得语，泪尽方一哂。
了知不是梦，忽忽心未稳。
龙门常住图师真知事求赞
释清远（宋代）

寥廓无状，孰为龙门。有指南路，绝刀斧痕。因缘去住，任物所论。

黄竹寒湫，晓而复昏。
洛中早春赠乐天
刘禹锡（唐代）

漠漠复霭霭，半晴将半阴。春来自何处，无迹日以深。

韶嫩冰后木，轻盈烟际林。藤生欲有托，柳弱不自任。

花意已含蓄，鸟言尚沉吟。期君当此时，与我恣追寻。

翻愁烂熳后，春暮却伤心。
缺题
陆树声（明代）

独怜秋色倍清幽，花月娟娟夜气浮。满院风飘香欲散，一天云净影交流。

光摇皓魄庭如水，寒染霜葩玉作毬。把酒啜英誇二美，赏心还以继前修。
和劝农篇
李纲（宋代）

天临下土，是生烝民。耕食凿饮，乃含其真。淳浇朴散，巧伪相因。

谁其还之，时惟圣人。圣人立政，爰重黍稷。设命官司，职是播植。

春勤于耕，秋乃有穑。储其嬴馀，荒岁足食。瞻彼中原，祁邳平陆。

春日载阳，和风肃穆。夫耕妇馌，俦类相逐。少壮竭力，逸此耆宿。

岂无他图，惟兹永久。利其耒耜，十千维耦。带月荷锄，侵星耘亩。

崇本抑末，孰敢游手。终年厌飧，报则不贵。

千箱万仓，以副汝冀。为酒为醴，乐此分至。仰奉俯畜，夫复何愧。

四体不勤，丈人所鄙。带经而耕，岂废冠履。我思古人，希风往轨。

躬耕南阳，无使专美。
贻司马池
魏野（宋代）

年少老成人，林间访我频。文虽如貌古，道不似家贫。

题柱宁惭祖，干时不为身。鳌山将首冠，莫叹尚沉沦。
满江红（寿太守）
郑元秀（宋代）

小驻碧油，公两载、重临初度。满全楚，袭人和气，拍天歌舞。波涌全江流不断，地连巫峡山无数。指此山、此水诵公恩，难忘处。

民有恨，来何暮。民有愿，归无遽。各相携卧断，衮衣归路。只恐九重劳梦寐，不容十国私霖雨。看便飞、丹诏日边来，朝天去。
颂古一百首
释智愚（宋代）

大人境界终难到，到后如何说向人。
不是当人知见力，莫将知见别疏亲。
临江仙
程颂万（清代）

五月江城如画里，桃根双桨迎来。梅花落尽绣帘开。

妆楼三百树，花坞隔琴台。

爇罢鸳鸯心字饼，旧窗茸唾亲揩。淡妆慵与画残煤。

炉熏低惹袖，钏响怯行杯。
偈六十三首
释道宁（宋代）

云收天际，雾卷长空。
坐立俨然，谁家风月。
这里荐得，早涉崎岖。
谁待商量，般雪填井。
不许夜行刚把火，直须当道与人看。
经宿受降城 其二
张岳（明代）

沉沉高阁午阴清，况有岏㠝苍翠迎。金鼓往年分阃地，关山千古受降城。

龙蛇蛰伏天机静，烟雨冥濛春草生。倦倚乌皮成独寐，不堪幽梦缅纵横。
和陈述古仙居岩老堂诗
崔黄臣（宋代）

床头数卷书，足以乐樵渔。众谓衣冠传，自同岩谷居。

潜心富仁智，育德审盈虚。刺史如相访，渊明有旧庐。
甲寅西归江行春怀十首
汪莘（宋代）

一层山只一溪斜，偃卧东风恋日华。
莫把江行生旅思，他年忆此胜还家。
秋兴集古 其一
申佳允（明代）

秋色正潇洒，高斋闻雁来。我心渺无际，随意坐莓苔。
江山
戴复古（宋代）

借得茅楼一倚栏，见成诗句满江天。
归鸦啼处客投宿，野鸭飞边人上船。
老眼尚嫌随物转，闲心可惜被贫牵。
平生错做功名梦，金印何时二顷贤。
次韵江西李相君七咏 其七 磬塘
刘一止（宋代）

曲塘如磬何曾有，坐想萦山更带林。花圃夜来春雨足，漾舟应试一篙深。
点绛唇 飞花
王夫之（明代）

不是人閒，定然无个藏春处。和风和雨。抵死惊飞去。

暖日晴风，风自难留住。天涯路。金勒驹骄。踏作红尘土。
夏日田家四首 其二
张名由（明代）

独酌冷风前，遂至于忘己。而况人与世，枯槐聚玄蚁。

昔梦婴尘人，宰割鬯吾旨。金枝缀翠旗，鱼服交象弭。

驳马偏朱蹄，缦车齐一轨。既觉更何有，太息绎所履。

真幻定难分，色空谅在此。四相不能灭，卮酒良可喜。

吾将逃曲蘖，众妄亦云已。
闻高平公殂谢述哀感旧以助挽歌三首
梅尧臣（宋代）

文章与功业，有志不能成。
尝以隮高位，终然屈大名。
遗风犹可见，逝水更无情。
归卜青乌珑，韩城苦雾平。
病中诗十五首 就暖偶酌戏诸诗酒旧侣
白居易（唐代）

低屏软褥卧藤床，舁向前轩就日阳。一足任他为外物，三杯自日沃中肠。

头风若见诗应愈，齿折仍誇笑不妨。细酌徐吟犹得在，旧游未必便相忘。
次韵阎秀才汉臣食兔
晁补之（宋代）

兔诚中山族，中古稍分裂。
唐虞用大牲，虽有目未瞥。
兔孙能飞仙，飘忽天汉决。
不逢易牙试，厥胄几泯灭。
羿弧殒阳乌，曾不弋在穴。
王良马慢忌，扑握几奔掣。
初遭赳赳子，鼎饪饫毛血。
中逢宋鹊窘，饥吻啄原雪。
叔世削格多，星迸失行列。
蹄穷不得逸，如鼠限高闑。
应怜蚌潜水，曝腹想江月。
唇亡欲谁语，竟死犹结舌。肩尻弱易解，狼藉腥尺铁。
抽毫置筠管，复苦蠹鱼啮。
论功在册府，微物推尔杰。
剡藤光夺缣，抄记良琐屑。
北邻阎夫子，尚忍资杯啜。
得诸韩卢口，实以强曝劣。
作诗夸芳美，此誉宁所悦。
不如狐膏臊，质贱甘弃绝。
冢妖老通数，藤索夜空设。
尔曾不及彼，就获徒内热。
聆声无耸耳，当学缩颈鳖。
吾君阜万物，沛若泽未竭。
谁能复古初，此味傥可缺。
月夜有怀二宋兄
廖行之（宋代）

云容冉冉碧於衫，蟾影腾腾稳胜骖。
万壑凉声生木末，一天秋胜满江南。
闻鸡漫起狂夫舞，扪虱谁从隐士谈。
坐想诗翁搜好句，初机还许学人参。
尹公湖晚归
李新（宋代）

个中适意即吾庐，可是秋来杖屦疏。
碧树野烟连广莫，暮池斜照落函虚。
天高雁迥字明灭，林杳笛寒声有无。
喜见眉间知底事，近乡频领北堂书。
送广法初长老下乡
释怀深（宋代）

偎岩傍水我甘老，垂手入廛公正时。异日归来同粥饭，折铛不用倩人提。
题西山
曾宏正（宋代）

足倦尚跻攀，南来第一山。撑空列𡷾嵂，拂阁耸孱颜。

莫作炎山看，浑疑雁岩间。输他痴衲子，终老白云关。
系裙腰 次张子野韵
吴湖帆（清代）

良宵无奈负情天。恹恹里，懒凭阑。姮娥未解相思月，到别离时，阑常缺，许常圆。

独系罗裙心束寸，萦昨梦，绕灯前。鸳鸯引水田田叶，破了萍钱。

恁怀绿草，有红莲。
秋去有感
郭之奇（明代）

隐几知所萌，观生视此息。因兹昼夜情，惭彼菌蛄识。

上古有春秋，今人日老洫。笃时兴众哀，闻籁感诸惑。

吹万虽不同，错行安可极。眼前今古消，身外暑寒织。

惜阴徒有怀，回天苦无力。空馀往日悲，时乎不再得。
夜宿善权寺追怀陈述古
刘彝（宋代）

精识世稀及，直道古难有。
哲人虽云亡，遗德不可朽。
尝厌石渠游，是邦爰出守。
浚河纳湖波，股泒活畎亩。
学宫起城隅，涂人或薪槱。
既富而教之，薄俗适忠厚。
矧予平生时，昏弱赖磨揉。
共探姬孔微，肯出皋稷后。
醇源浩罔涯，实行靡容苟。
逝甘老岩阿，寂寞待同叩。
天乎夺大成，旅兹宜兴阜。
我来薙荆榛，雨泪滴杯酒。
恸哭起秋风，落叶纷林薮。
永怀三益恩，语报乏琼玖。
愿子生人间，世世为亲友。
挽恭靖司法兄九首
刘宰（宋代）

论心海内几亲朋，岁晚相依祗弟兄。
夜雨对床无复昔，春风回首独伤情。
次韵李光祖瑞香
史浩（宋代）

石蹊万折冻欲裂，两岸梅英照天发。于中更有锦薰笼，芳菲不天勾萌达。

奇姿苒苒来仙源，从此横枝不直钱。东风零乱委泥土，只为山家作玉田。

岂若夫君有真色，紫葩碧叶从初得。几将消息露人间，纷纷尘俗谁能识。

晚居卢阜声名飞，蕙帐悠悠春梦迟。起来鼻观犹馥郁，杖藜便觉香风随。

夭桃谩说燕脂染，落絮徒云白毡糁。品题一著佳客称，并使丁香风味减。

蓝溪夫子诚好事，赠我此花良有为。平生岩壑在胸中，培殖根荄年不记。

故应谓我知花谱，千夫綵綷来吾圃。拜嘉欢喜不敢当，直欲美芹羞帝所。

昔扈龙舆白石川，回銮小憩玉津园。曾见此花千百本，较量今者端无前。

若居御苑逢膏泽，车载盆栽惟所适。吾王顾盼即生春，不费阳和些子力。
偈颂一百六十首 其五
释宗杲（宋代）

冲开碧落松千尺，截断红尘水一溪。不识本来真面目，将谓人题德峤诗。
杏花天（赋昭君）
周密（宋代）

汉宫乍出慵梳掠。关月冷、玉沙飞幕。龙香拨重春葱弱。一曲哀飞谩托。

君恩厚、空怜命薄。青冢远、几番花落。丹青自是难描摸。不是当时画错。
绍兴以后祀五方帝六十首
佚名（隋代）

神来何从，馺然发风。
神去何之，杳然幽从。
伊神去来，雾散云孙。
独遗休祥，山崇川增。
颂古十首
释云岫（宋代）

真实问安真实答，曾无一句是虚言。
可邻失却当时意，直至如今话未圆。
元翁坐中见次元寄到和孔四饮王夔玉家长韵因
黄庭坚（宋代）

雨罢山泽明，日长花柳困。
游丝上天衢，观物得无闷。
时从顾曲人，笋馔酌春酝。
季子未识面，想见眉目俊。
新诗如鸣弦，快读开鄙吝。
铜官鲁诸生，事道三无愠。
比来工五字，句法妙何逊。
枯棋覆吴图，青简玩秦烬。
叶暗黄鸟时，风号报花信。
遥仰吟思苦，江锦割向尽。
应烦王公子，又破黄封印。
芝兰湖
阙名（明代）

芝兰生深林，无人常自芳。君子处阶前，明德惟馨香。

游鱼创罝罗，好鸟名鸳鸯。微风动林岸，此心共回翔。
和林成之五题·江上
苏颂（宋代）

何处偏伤江上春，天涯失意未归人。
片云极望添乡思，孤棹随归寄客身。
塞雁来时凭远信，海鸥驯处见吾真。
休嗟进取无成去，幸有荣名足慰亲。
题画廿四首
唐寅（明代）

绿阴清画白猿啼，三峡桥边路欲迷。
赖得泉声引归路，泉声鸣咽路高低。
题方壶清响生琳琅
王恭（明代）

壶丘仙客写琳琅，金薤临风片影凉。夜半苍梧飞梦到，冷冷瑶瑟满潇湘。
颂古三十六首
释惟一（宋代）

庞公幸是一家人，药峤何须礼过勤。
只为礼繁偏致乱，那堪雪也落纷纷。
次韵何宪子应喜雨
王十朋（宋代）

亢阳谁谓不为灾，饥馑连年甑有埃。旱魃忽随冤狱散，雨师遥逐使车来。

平反尽欲归中典，调燮端宜位上台。更喜诗如杜陵老，江流坐稳兴悠哉。
送王循道赴省试四首 其二
孙觌（宋代）

千金市骏骨，想像不可逢。安知辕轭下，磈礧卧肉騣。

天厩四十万，一洗凡马空。叶公莫惊走，始信真有龙。
和林恭祖《春节怀大陆》二首 其二
陈章（宋代）

登高非为赏晴晖，东望台澎云水微。一别岂成千古恨，卅年不见片帆归。

渡头已建新渔港，江畔还存旧钓矶。何日重临舒老眼，家山景色认依稀。
春晓同叶秀翀登七仙坛
张穆（明代）

不奈朝云合，春山态屡迁。偶知无再上，已是入重玄。

海气遥吞陆，蒲帆邈溯天。奇怀差可慰，安惜买山钱。
宿城外张氏庄早起入三首
杨万里（宋代）

灯火频挑只管残，雨声终夜恼空山。
幸蒙晓月多情白，又遣东风抵死寒。
送襄陵李令彦辅
梅尧臣（宋代）

公相为近亲，翰林为故人。
亲旧各贵显，青袍未离身。
六十去作令，岂慕要路津。
又思汉东归，便置漉酒巾。
深希陶渊明，澹然意已真。
食枣齿宜黄，晋俗诚自淳。
尚不顾隋珠，安肯与此邻。
送君识君心，扫迹向世尘。
赠刘子卿时刘将赴官镇江并以道别三首
赵蕃（宋代）

幕府江宁日，校书元佑时。
堂堂公可作，岌岌我何衰。
孰有入门冠，而淹管库卑。
用长宜顾问，谁与荐天墀。
二十六日赠郑一有怀赵十闽峤之役
韩淲（宋代）

游者未回居者藏，老我去各天一方。目前聚集自落拓，背后往还谁论量。

连连冰雪叶已脱，皎皎风霜梅更芳。烛明照坐更漏长，高溪里社灵山阳。
公医行
洪繻（清代）

东人以官来作医，生者、死者医不知。推门入室验病人，瘦黑肥黄皆药之。

食药而死须湔肠，剖腹看脏浇以汤。食药不死病在床，驱入病院身频量，以身短长量药方。

十人入院九人僵，僵者闻之火彭彭。闻说台北路，健者出行弱者藏。

不知彼王为仁惠，老幼渡海人成行。
缘识
宋太宗（宋代）

谷响耳中音，根虚不易寻。
諠哗祛得尽，识契本缘心。
满庭霜（宴黄仲秉镇江守）
葛郯（宋代）

红叶飞时，青山缺处，云横秋影斜阳。凤凰旌节，何事到吾乡。要见大江东去，寒光静、水与天长。人争看，恩袍焕锦，新惹御炉香。

满城，夸盛事，两邦鼓吹，几部笙簧。看万红千翠，簇拥云裳。况是重阳近也，萸露紫、菊吐轻黄。休辞醉，明朝一枕，歌韵尚悠扬。
山居
周自中（宋代）

又是閒中一日过，明朝活计看如何。拾薪童子归来晚，报说南山野菜多。
十四夜竹间对月客有说丹霞张郡博已还豫章
释居简（宋代）

华玉初痕陇树颠，朣朣俄顷散澄鲜。已无纤翳净如洗，犹有些儿修未全。

竺友啸闻青嶂外，胡床移近绿筠边。怀人长恨千山隔，云淡天低鹤未眠。
自题卧游图 其三
俞廉三（清代）

清溪波软舻声柔，重向山阴道上游。指点西兴烟树里，乌篷白榜是归舟。
八月十五夜与诸友游南湖玩月
谢逸（宋代）

黄昏出东门，月在房心间。步绕古柳堤，疏影迷清湾。

趺坐湖上古，物肃景自闲。桂影摇浊醪，波光照酡颜。

高怀浩无际，妙语险莫攀。夜深风露冷，投宿敲禅关。

时闻桥下泉，决决鸣佩环。兹游寻旧约，正朔已七颁。

缅想泮宫老，邈在淮南山。
偈四首 其一
释知炳（宋代）

此事最希奇，不碍当头说。东邻田舍翁，随例得一橛。

非唯贯声色，亦乃应时节。若问是何宗，八字不著丿。
冬夜偶成
卢德仪（清代）

朔风吹雪镫光冷，茅屋萧然四壁静。避人彊起理寒衣，抚事凄凉心耿耿。

忆昨宛转深闺时，春风澹冶花弄姿。买秋延夏日搜讨，花里浮生聊自怡。

浮生乐事浮云幻，转瞬年华易燕雁。世事沧桑不忍闻，回首烽烟嗟岁晏。

岁晏荒寒仍若斯，茫茫天意有谁知。穷谷犹传猿鹤警，亲遭兵燹将焉之。

将焉之，伤别离，君不见矮屋团栾日，犹胜围城叫苦时。
送董传
梅尧臣（宋代）

社燕已归尽，秋莺犹绕林。久为梁国客，不起灞陵心。

徒步赴朋馆，远游无橐金。江君丈人意，莫入楚乡深。
步自玉乳峰归二首
白玉蟾（宋代）

问我何厨传，珍鲜满故园。
笋方青剥指，茄欲紫垂拳。
幽居即事八首
赵蕃（宋代）

空山百族鸣禽，静听无非好音。
何止胜俗人语，便可罢无弦琴。
四月八日西湖观民放生
蔡襄（宋代）

盈舟载鱼蝦，投泻清波际。
应无校人欺，独行流水惠。
非求升斗活，终免蝼蚁制。
江湖自相忘，洲岛亦还逝。
脱渊思曩戒，嗅饵省非计。
为生岂不幸，萍藻庶可翳。
新亭
黎廷瑞（宋代）

不复新亭泪，其如感慨何。
北风吹草木，西照满山河。
王谢闻孙少，萧陈短梦多。
庭芳摇落尽，江上有渔歌。
申伯见和佛迹岩诗再次前韵
李纲（宋代）

平生嗜读书，每效锥刺股。晚窥羲文心，射石遂饮羽。

子云方草玄，白凤梦中吐。区区不自量，造化欲笔补。

当其得意时，如渴味湩乳。谁为摩天手，愿借修月斧。

故人适我愿，邂逅遇南土。试将一隅授，笑喜屡作舞。

嗟予值时危，孱懦愧不武。援世多掣肘，放足已折拇。

片云空往来，岂解作霖雨。逝将归碧山，不复打这鼓。

一气中夜存，天光发灵府。参同有真契，神鼎转龙虎。

丹成赫朝霞，魔事敢余侮。世间成坏法，张弛犹弓弩。

乾坤如许大，方以一枰赌。肉食谋自深，苋腹何足取。

既非公家用，且作猿鹤主。相期岩穴中，蓻此方寸圃。
送舶使孙叔谐东归
李昴英（宋代）

莼鲈高兴趁新秋，帆腹吞风涌去舟。
万宝集登天子库，诸蛮遮润海山楼。
世间颠倒是非梦，达者逍遥得失侯。
归到家林定重九，团栾杯酒菊花浮。
过石首谒县官回有作
杨时（宋代）

万事纷纷醉即休，无功可作酒泉侯。
谁能载取千缸去，且向舟中打拍浮。
留题真阳南山
李丹（宋代）

南山地久与天长，磐石安基势永昌。亿世皇图齐不拔，万年圣寿等无疆。
蜀中上王尚书
章孝标（唐代）

梓桐花幕碧云浮，天许文星寄上头。武略剑峰环相府，

诗情锦浪浴仙洲。丁香风里飞笺草，邛竹烟中动酒钩。

自古名高闲不得，肯容王粲赋登楼。
寿周枢使
杨炎正（宋代）

璧月秋光满，争河夜色开。
尝从北辰所，飞堕一星来。
许国身为栋，居庭面对槐。
黄封天上酒，岁岁酌金罍。
答文公索玉楼赋二绝 其一
何梦桂（宋代）

闻说当年白玉楼，有人秉笔侍宸游。如今世上无长吉，谁敢乘云驾赤虬。
还山行赠林屋山人
张时彻（明代）

秋风多，秋水波，行人击汰归山阿。
朝辞凤凰台，夕宿蒲苇中。
月照江流白，霜催山叶红。
征途已萧瑟，鸿雁互西东。
行看洞庭树，远在烟生处。
结庐枕山石，时时戴云雾。
未种鹿门田，岁月奄已暮。
山中九月甘菊黄，山家美酒郁金香。
苍松荫地百尺长，好呼仙客行羽觞。
速弦柱促，玄鹤为我舞，长歌紫芝曲。
拂袖还沾陇上霞，著书应长门前竹。
竹叶何青青，霞光何盈盈。
辟谷饵金石，凌虚蹑太清。
灵岩瀑布日夜悬，下有野雉雊远田。
林间仿佛白玉童，双吹铁笛上青天。
林屋之山清且虚，为问瑶草今何如？湖上若逢双鲤鱼，烦
君惠我尺素书。
人境庐杂诗 其三
黄遵宪（清代）

亦有终焉志，其如绿鬓何！云闲犹作雨，水止亦生波。

春暖先鸦起，湖宽让鲫多。门前亲种柳，生意未婆娑。
题槃斋
刘宰（宋代）

不到槃斋十一年，旧时梧柳已参天。
应乘天上浮云去，忍看梁间淡月篇。
感皇恩
王庭（宋代）

飞雪满貂裘、马蹄轻骤。笔下文章焕星斗。凌云才调，尽是夺标高手。况闻场屋里，知名久。

金榜篆云，银鞍披绣。归去天香满衣袖。莫辞今夕，且尽一尊芳酒。为君歌一曲，为君寿。
蝶恋花 其一 调粉饵喂金鱼
邹祗谟（清代）

初霁。梅雨。紫苔绿荇，小山曲渚。丹鱼饥矣。搓得粉香半黍。

向清波付与。

防他翠鸟轻沾羽。双鬟语。种个芭蕉树。细数红鳞小燕，争泥坠处。

惹双双遁去。
次后韵
释德洪（宋代）

平生迈往气，酝造次公狂。才高簿书缚，貌和无叹伤。

君看此风味，自是万夫望。利害方焚如，唾笑皆清凉。

颍皋旧庐在，顷稻连亩桑。时以笏拄颊，阻隔如涧冈。

少陵功名念，看镜毛发苍。长哦和秋雨，旁林更闻螀。

人生行乐耳，万事付一觞。淮南谪天厨，大言忘巽床。

吾侪本疏拙，阅世忘否臧。愿言置此喙，无咎持括囊。

桂贤供火浴，龟虚得刳肠。一蓑烟雨蜗两角，我耕南亩君开荒。
送刘睦州移京西漕
韦骧（宋代）

贤杰恬荣进，朝廷眷旧材。优閒辍为郡，按举复行台。

忆昨巡荆北，于时会岁菑。转输忧国计，假易缓民财。

吏议乌能避，邦条不可裁。谪迁知咎戾，忠信即基胎。

解印离江浒，分麾溯浙洄。列城遗厚爱，千里沛馀才。

火玉坚难变，霜松翠弗摧。壮行心所勇，胶禄素尝咍。

履道期终固，谋身绝外猜。子文忘愠色，严助乐归来。

抚俗专求瘼，提纲独整颓。察幽穷蒂芥，屏恶自渠魁。

犴狱春多草，宾阶雨不苔。溪山围几席，风月侑樽罍。

毫瘦清吟苦，弦高雅曲哀。黄堂成卧治，青律再飞灰。

况味安符竹，胸襟傲面槐。桐庐声绩远，蓂陛宠光催。

近部劳经画，兼资藉玮瑰。使旌蜺夭矫，宸诏凤毰毸。

肃肃途将戒，元元慕若孩。车攀朝柅轴，舟遁夜张桅。

被命恭虽益，封章恳以推。让廉仪组绂，贪冒愯驽骀。

京辅非轻寄，天衷未易回。功名当盛获，蕴蓄岂空培。

舆论蕲皆惬，高怀愿更恢。壮猷那久抑，早晚咏良哉。